ΓΡΑΠΤΗ ΕΡΩΤΗΣΗ E-0443/98 υποβολή: Eryl McNally (PSE) προς την Επιτροπή (27 Φεβρουαρίου 1998)

Θέμα: Συμφωνία σύνδεσης ΕΕ-Ισραήλ

Θα ήθελα να εφιστήσω την προσοχή της Επιτροπής στη συμφωνία σύνδεσης ΕΕ-Ισραήλ η οποία τέθηκε εν ισχύ τον Νοέμβριο 1995. Έχει ενημερωθεί η Επιτροπή για τις ανησυχίες που έχουν εκφρασθεί ότι το Ισραήλ δεν σέβεται στην πραγματικότητα τους όρους και τις προϋποθέσεις της εν λόγω συμφωνίας; Συγκεκριμένα, γνωρίζει η Επιτροπή ότι:

- το Ισραήλ προφανώς παραβιάζει τους κανόνες σχετικά με τη χώρα προέλευσης δεδομένου ότι έχει εξαγάγει στην ΕΕ χυμό πορτοκαλιού ο οποίος έχει εισαχθεί στη χώρα από τη Βραζιλία

- το Ισραήλ έχει αποκρύψει τον τόπο προέλευσης προερχομένου από τους παράνομους οικισμούς της Γάζας χυμού πορτοκαλιού

- οι τελωνειακές υπηρεσίες της Βρετανίας έχουν πραγματοποιήσει έρευνα σχετικά με την πραγματική προέλευση ενός ευρέως φάσματος προϊόντων, όπως π.χ. υπολειμμάτων υφασμάτων και νημάτων, καθώς και τηλεπικοινωνιακού εξοπλισμού, τα οποία έχουν εισαχθεί στο ΗΒ από το Ισραήλ;

Δεδομένου ότι η συμπεριφορά αυτή έχει δυσμενείς επιπτώσεις στην οικονομία και δυσχεραίνει την ειρηνευτική διεργασία στη Μέση Ανατολή ποια μέτρα προτίθεται να λάβει η Επιτροπή προκειμένου να διασφαλισθεί ότι όλα τα συμβαλλόμενα μέρη θα σέβονται τη συμφωνία σύνδεσης ΕΕ-Ισραήλ;

Απάντηση του κ. Marin εξ ονόματος της Επιτροπής (2 Απριλίου 1998)

Η Επιτροπή ζήτησε το 1994 να υπάρξει διοικητική συνεργασία με τα ισραηλινά τελωνεία, όπως προβλέπεται από τη συμφωνία συνεργασίας μεταξύ Κοινότητας και Ισραήλ, προκειμένου να διασαφηνιστεί κατά πόσο είναι αληθείς οι ισχυρισμοί περί εξαγωγών χυμού πορτοκαλιού μη προερχόμενου από το Ισραήλ και εισαγόμενου στην Κοινότητα με προτιμησιακό καθεστώς. Σύμφωνα με την πρακτική στις περιπτώσεις αυτές η Επιτροπή ζήτησε από τις ισραηλινές αρχές να εξακριβώσουν την αυθεντικότητα των πιστοποιητικών εξαγωγής EUR-1 που εξέδωσε το Ισραήλ για εξαγωγές χυμού πορτοκαλιού κατά την υπό εξέταση περίοδο.

Ωστόσο, τα ισραηλινά τελωνεία προφασίστηκαν σειρά νομικών, διοικητικών και τεχνικών κωλυμάτων και δήλωσαν ότι δεν ήταν σε θέση να προβούν στους ζητούμενους ελέγχους. Το θέμα ετέθη κατά τη συνάντηση του Δεκεμβρίου 1995 στο πλαίσιο της επιτροπής τελωνειακής συνεργασίας Κοινότητας-Ισραήλ, συνάντηση η οποία οργανώθηκε για την επίλυση του προβλήματος. Δεν υπήρξε ωστόσο συμφωνία μετά την εν λόγω συνάντηση. Η έλλειψη συνεργασίας των ισραηλινών τελωνειακών αρχών και τα επιχειρήματα τα οποία προέβαλαν κατά των επανειλημμένων αιτήσεων της Επιτροπής για έλεγχο των πιστοποιητικών εξαγωγής EUR-1 οδήγησαν την Επιτροπή να αναρωτηθεί σχετικά με τη γενική ικανότητα των ισραηλινών αρχών να εφαρμόσουν τις διατάξεις του πρωτοκόλλου για τους κανόνες όσον αφορά την προέλευση των προϊόντων.

Εν αναμονή της διευθέτησης του θέματος αυτού η Επιτροπή θέλοντας να προστατεύσει τα οικονομικά συμφέροντα των εισαγωγέων ισραηλινών εμπορευμάτων της Κοινότητας, δημοσίευσε ανακοίνωση ((ΕΕ C 338 της 8.11.1997. )) με την οποία προειδοποιεί τους εισαγωγείς σχετικά με τις επιφυλάξεις της όσον αφορά την αποτελεσματικότητα της εφαρμογής από το Ισραήλ των συμφωνιών περί καθεστώτος εμπορικής προτιμήσεως.

Το θέμα αυτό αποτέλεσε αντικείμενο περαιτέρω συζητήσεων κατά τη δωδέκατη συνεδρίαση της επιτροπής συνεργασίας Κοινότητας-Ισραήλ, η οποία πραγματοποιήθηκε με πρωτοβουλία της Επιτροπής στις 28 Νοεμβρίου 1997. Με την ευκαιρία αυτή το Ισραήλ ανέλαβε να εφαρμόσει σειρά μέτρων προκειμένου να ανταποκριθεί στα χρόνια αιτήματα της Κοινότητας.

Η Επιτροπή εκφράζει την ικανοποίηση της για την πλέον εποικοδομητική στάση των ισραηλινών αρχών οι οποίες φαίνεται ότι θέλουν να τηρήσουν τις υποχρεώσεις που ανέλαβαν κατά την εν λόγω συνεδρίαση. Ένα πρώτο σύνολο αποτελεσμάτων από ελέγχους πιστοποιητικών EUR-1 που εκδόθηκαν το 1995 έχει ήδη κοινοποιηθεί στην Επιτροπή, εντός της συμφωνηθείσας προθεσμίας, μαζί με την επιμέρους εθνική νομοθεσία του Ισραήλ στο θέμα αυτό. Ένα ακόμα σύνολο αποτελεσμάτων από ελέγχους πιστοποιητικών EUR-1 που εκδόθηκαν το 1996 και το 1997 πρόκειται να κοινοποιηθεί σύντομα.

Η Επιτροπή είναι έτοιμη να επανεξετάσει τη θέση της και να αποσύρει την ανακοίνωσή της στους κοινοτικούς εισαγωγείς σε περίπτωση που το Ισραήλ τηρήσει τις υποχρεώσεις που ανέλαβε κατά τη συνεδρίαση της επιτροπής συνεργασίας του Νοεμβρίου 1997.